苏辙
次韵子瞻见寄
我将西归老故丘，长江欲济无行舟。
宦游已如马受轭，衰病拟学龟藏头。
三年学舍百不与，糜费廪粟常惭羞。
矫时自信力不足，従政敢谓学已优。
闭门却扫谁与语，昼梦时作钧天游。
自従四方多法律，深山更深逃无术。
众人奔走我独闲，何异端居割蜂蜜。
怀安已久心自知，弹劾未至理先屈。
余杭军府百事劳，经年未见持干旄。
贾生作傅无封事，屈平忧世多离骚。
烦刑弊法非公耻，怒马奔车忌鞭箠。
藐藐何自听谆谆，谔谔未必贤唯唯。
求田问舍古所非，荒畦弊宅今余几。
出従王事当有程，去须膰肉嫌无名。
扫除百忧唯有酒，未退聊取身心轻。